Anne-Marie Meldgaard (S), 2003-02-07:
Socialdemokratiet fremsatte jo det her beslutningsforslag før jul, og vi er selvfølgelig lidt ærgerlige over, at det først bliver behandlet i dag, efter at regeringen ligesom har set det og taget nogle positive ting ud af vores forslag og indbygget dem i deres egne forslag.
Men det skal vi jo selvfølgelig kun være glade for.
Der er nu gået 1 år, siden integrationsministeren første gang svingede pisken over udlændinge, der er i Danmark eller søger til Danmark.
Og siden integrationsministeren fik gennemført den lave starthjælp og fik afskaffet de facto-begrebet, har Socialdemokraterne tryglet ministeren om at lade pisken hvile for en stund og prøve med lidt gulerødder.
Vi har bedt ministeren supplere stramningerne med en styrket positiv integrationspolitik, især for flygtninge.
De fire lovforslag og den debat, vi har haft her i dag, viser, at ministeren endelig har lyttet.
Der er mange fine forslag imellem, og dem har vi allerede tilkendegivet at vi glæder os til at arbejde videre med i udvalget.
I forbindelse med asylansøgere har vi især noteret os, at de skal undervises i dansk, samfundsforståelse, engelsk og it, og vi er fuldstændig enige i, at alt andet er spild af god tid.
Regeringen foreslår, at asylansøgere skal kunne komme i praktik på en virksomhed.
Socialdemokraterne siger pænt ja tak og tilføjer, at de også skal kunne tage arbejde på helt almindelige overenskomstmæssige vilkår.
Regeringen foreslår, at voksne asylsøgere nu også skal lære dansk.
Socialdemokraterne siger: naturligvis - og leverer en mere nuanceret model.
Hvordan de 30 timer fordeles afhænger af, hvilke kvalifikationer asylansøgeren har med hjemmefra, og hvilke fremtidsperspektiver hun eller han har i Danmark.
Alt det skal hurtigst muligt afklares enten af CVUU eller af en beskæftigelseskonsulent.
Beskæftigelseskonsulenten har i øvrigt også en anden og meget vigtig opgave for os i hvert fald, og det er, at når en asylansøger anerkendes som flygtning, så er det beskæftigelseskonsulentens fornemmeste rolle at sikre, at personen ikke kommer ud til en klienttilværelse på et socialkontor.
Det er for os vigtigt, at man tager disse personer som en ressource og sørger for, at de hurtigst muligt kommer ud på arbejdsmarkedet.
Regeringen foreslår også, at de lokale virksomheder inddrages i en praktikordning.
Socialdemokraterne mener, at livet som asylansøger i det hele taget skal være mere lokalforankret.
Børnene skal gå i den lokale skole eller børnehave, familierne skal bruge det lokale lægehus osv. Den lokale forankring bliver allertydeligst i forslaget om, at kommunerne selv skal kunne drive deres asylcentre.
Lige nu er asylcentrene i én kommune omfattet af det og det tankesæt, vi har, og vi regner med, at øget indflydelse også i en kommunal forankring vil belønnes, ved at der er et øget engagement fra kommunens side.
Vi synes, som det allerede er vist i Hanstholm, at det ser spændende ud, og har selvfølgelig skelet meget til, hvad der er sket deroppe, i intentionerne i vores forslag.
Når dårlig integration er et stort problem i dagens Danmark, så må vi tage fat på at løse problemerne på en ny måde, og vores motto er: Fra passiv parkeret til aktiv integreret.
Det er helt nye tanker.
Hidtil har al integration været et fyord, når det drejer sig om asylansøgere.
For nogle af dem skal jo hjem igen, siger man. Men Socialdemokraterne er klar til at gøre op med en politik, der tager udgangspunkt i de afviste.
Det er tid til at tage udgangspunkt i dem, der skal blive her, leve her og yde en indsats bagefter.
Så vil jeg komme ind lidt på nogle af de konkrete bemærkninger, som andre partier har givet her til Socialdemokratiets beslutningsforslag.
Jeg har selvfølgelig forventet, at ministeren og regeringspartierne takkede nej til vores forslag om, at der skulle være mulighed for, at man kunne tage arbejde uden for centret på almindelige overenskomstmæssige vilkår.
Det kommer ikke bag på mig, men jeg håber, at det vil vise sig på længere sigt, at det bliver en nødvendighed, og at også lokalområderne, når vi får asylcentre forankret i nogle kommuner, vil synes, det kunne være attraktivt og så på den måde presse på.
Så var fru Birthe Rønn Hornbech som Venstres ordfører inde på, om jeg ville sværge på, at vi ville være med til at udsende afviste asylansøgere, hvis de først var kommet ud og havde fået fodfæste på arbejdsmarkedet.
Det synes jeg også var ærgerligt, og det påtager jeg mig selvfølgelig et medansvar for.
Til hr. Søren Krarup, som nu har forladt salen her, har jeg lyst til at sige, at jeg da kun kan takke for den omsorg, han har for min person og den rolle, jeg nu har fået som Socialdemokraternes ordfører på udlændingeområdet.
Men jeg må da erkende, at jeg synes, det var sådan en forholdsvis ironisk gennemgang af vores forslag, som blev nedgjort på en måde, jeg ikke synes, det fortjener.
Jeg synes også, at det er et spørgsmål om, at vi med det her forslag har prøvet at sætte gang i noget, som er konstruktivt.
Til fru Else Theill Sørensen fra De Konservative vil jeg sige om danskundervisningen: Årsagen til, at vi er så vidtgående, er jo, at vi dag ser, at der er nogle fantastisk lange sagsbehandlingstider omkring asyl, hvor vi har set, at det tager op til 21 måneder, hvorfor vi synes, at den undervisning, der skal ske, skal ligne den, der sker i den almindelige skole.
I den sammenhæng synes jeg også, at det jo er et spørgsmål om, at forankringen i kommunerne er der.
Fru Elsebeth Gerner Nielsen var også inde på, hvorfor vi skulle bruge kommunens andre skoler, og om det kunne give problemer. Det synes vi ikke, for vi tror, at kommunerne vil bruge de skoler, når de også får ansvaret.
Til slut vil jeg sige, at i Socialdemokratiet mener vi, at vi skal betragte flygtninge som mennesker, som har en god grund til at komme til Danmark.
De er flygtet fra krig og forfølgelse, og samtidig er flygtninge mennesker, der har ben i næsen.
De har jo sat sig op imod slyngler som Saddam Hussein og bin Laden.
De har valgt at kæmpe og har så til sidst måttet flygte fra alt, hvad de har kært.
Jeg har været glad for debatten her i dag.
Debatten viser nemlig, at en stor del af dette Folketing er enig i det menneskesyn og de grundprincipper, der ligger til grund for det socialdemokratiske integrationsforslag.
Jeg er glad for, at store dele af Folketinget er enig i, at man skal yde efter evne og nyde efter behov, at rettigheder og pligter skal følges ad, at der skal stilles krav til mennesker, at mennesker vokser ved, at de får lov til at yde noget til fællesskabet vel at mærke på ordentlige vilkår.
Kort sagt, at mange vil gå væk fra passiv parkering og hen til aktiv integrering.
Ministeren sagde i sit indlæg, at det er godt, at vi endelig er kommet i gang.
Jeg vil gerne minde ministeren om, at vi uden Venstres stemmer indførte en integrationslov, der netop aktiverede de mennesker, der havde fået asyl.
Til allersidst vil jeg endnu en gang takke ministeren for, at han trods alt lytter mere til vores humanistiske indgangsvinkel end til Dansk Folkepartis holdninger på dette område.
Tak for en udmærket debat.